প্রধানমন্ত্রী নরেন্দ্র মোদীর শুভেচ্ছাবার্তা পেলেন যুব বিশ্বকাপাররা। আগামী দিনে এগিয়ে যাওয়ার রসদও পেয়ে গেল ভারতীয় ফুটবলের তরুণ ব্রিগেড। সেই মঞ্চে আবার মন কেমন করা হাওয়া বইল। সেই হাওয়া বাংলার অভিজিৎ সরকারের মনে ঝড় তুলল। 
মোদী নিজেই চেয়েছিলেন যুব বিশ্বকাপে নামা ফুটবলারদের সঙ্গে সাক্ষাৎ করতে। সেটাই হল শুক্রবার। প্রধানমন্ত্রীর অফিসে সৌজন্য সাক্ষাৎ হল।  অভিজিৎ সরকার, রহিম আলি, জিতেন্দর সিংহ, ধীরজ সিংহদের দেওয়া কথা রেখেছেন মোদী। 

এই বিষয়ে অন্যান্য খবর

রাজ্যের তিন বিশ্বকাপারকে সংবর্ধনা! জেনে নিন, কে কী পাচ্ছেন
দলছুট বাঙালি বিশ্বকাপার এখন কী করছে, ফাইনালে কী করবে অভিজিৎ 


যুব বিশ্বকাপ খেলা ভারতীয় দল, এআইএফএফ সেক্রেটারি কুশল দাসও উপস্থিত ছিলেন মোদীর সঙ্গে সেই সৌজন্য সাক্ষাতে। প্রধানমন্ত্রীর হাতে তুলে দেওয়া হল ভারতীয় দলের জার্সি। 

সৌজন্য সাক্ষাতে মোদী নিজস্ব ভঙ্গিতেই পরিচয় সারলেন ফুটবলারদের সঙ্গে। ফুটবলারদের ‘ভাইয়ো’ সম্বোধন করে জানালেন, ‘‘তোমাদের খেলা দেখেছি বিশ্বকাপে। তোমাদের মধ্যে সম্ভাবনা রয়েছে। তোমরা এগিয়ে চলো। আমরা পিছনে রয়েছি।’’ 
এই প্রতিশ্রুতিই তো জীবনের সম্পদ। 
এদিনের আধঘণ্টার সাক্ষাৎ ফুটবলারদের মনে গেঁথে রয়েছে। মোদীর সঙ্গে এ হেন সাক্ষাৎ ফুটবলারদের মোটিভেশন বাড়িয়ে দিল কয়েকগুণ। 
মোদীর সঙ্গে সাক্ষাৎ অভিজিৎ সরকারের কাছে মন কেমন করাও বটে। প্রধানমন্ত্রীর সঙ্গে এই সাক্ষাৎ ভারতের দশ নম্বর জার্সিধারীর কাছে আবার পিছনে ফিরে তাকানোরও বটে। 
এবেলা.ইন-কে অভিজিৎ বলছিল, ‘‘প্রধানমন্ত্রী আমাদের জিজ্ঞাসা করছিলেন, তোদের খামতি কোথায়? অন্য দেশের সঙ্গে পার্থক্য কোথায়? এগুলোই জিজ্ঞাসা করেছেন। আমাদের উৎসাহ দিয়েছেন। বিশ্বকাপ খেলার পরে আমাদের সবাই চিনতে শুরু করেছে, এটাও দারুণ একটা ব্যাপার।’’ 
এরকম মুহূর্ত যে আসতে পারে ফুটবলজীবনে, তা কোনও দিন ভাবতেও পারেননি অভিজিৎ। শুধু অভিজিৎ কেন, বাকিরাও কী ভেবেছিলেন? 
প্রধানমন্ত্রীর সামনে বিশ্বকাপে ভারতের প্রথম গোলদাতা জিকসন সিংহর কথাই সবাই বলছিলেন। বিশ্বকাপে দেশের প্রথম গোলদাতা। কদর তো হবেই। এই কদর তো পেতেই পারত ব্যান্ডেলের ছেলে অভিজিৎ!
সব ঠিকঠাক থাকলে বিশ্বকাপে দেশের প্রথম গোলদাতা তো হতেন অভিজিৎই। গ্রুপ লিগের খেলায় কলম্বিয়ার বিরুদ্ধে গোল করার মতো জায়গায় পৌঁছেও গিয়েছিলেন অভিজিৎ। কিন্তু ভাগ্য সহায় না থাকায় সেই যাত্রায় গোল করতে পারেনি। ভারতের দশ নম্বর জার্সিধারী এদিন  বলছিল, ‘‘সেই দিন যদি গোলটা দিতে পারতাম! এখনও আফসোস হয়। আজ মোদীজির সামনে সবাই জিকসনের কথাই বলছিল। তখন মনে হচ্ছিল গোলটা যদি আমি করতাম, তাহলে আমার নামও তো প্রধানমন্ত্রীর সামনেই সবাই বলতেন।’’ 
এটাই তো জীবন। কথায় বলে, ব্যর্থতাই সাফল্যের সোপান গড়ে দেয়। অভিজিতের ক্ষেত্রেও হয়তো তেমনটাই হবে। সেই দিকেই তাকিয়ে ব্যান্ডেলের ছেলে।